ai4bharat/Pralekha huggingface dataset:
உள்துறை அமைச்சகம்
என்எஸ்ஜி படையின் கார் பேரணியை மத்திய உள்துறை அமைச்சர் திரு அமித் ஷா தொடங்கி வைத்தார், நாட்டுக்காக பணியாற்ற இளைஞர்களுக்கு அறைகூவல்
சுதந்திர இந்தியாவின் 75-வது ஆண்டு விழாவை முன்னிட்டு, தேசிய பாதுகாப்பு படையின்  ‘சுதர்ஸன் பாரத் பரிக்கிரமா’ என்ற கார் பேரணியை தில்லி செங்கோட்டையில் இருந்து மத்திய உள்துறை மற்றும் கூட்டுறவு அமைச்சர் திரு அமித் ஷா இன்று தொடங்கி வைத்தார்.
அதோடு, தண்டி, வடகிழக்கு பகுதி, லே, கன்னியாகுமரி உள்ளிட்ட நாட்டின் பல பகுதிகளில் இருந்து புறப்பட்ட மத்திய ஆயுதப்படைகளின் சைக்கிள் பேரணியையும் அவர் கொடியசைத்து வரவேற்று நிறைவு செய்து வைத்தார்.
இந்நிகழ்ச்சியில் டோக்கியோ ஒலிம்பிக் போட்டியில் பதக்கம் வென்ற திரு பஜ்ரங் புனியாவை அமைச்சர் கௌரவித்தார். மத்திய உள்துறை இணை அமைச்சர்கள் திரு நித்யானந்த் ராய், திரு அஜய் குமார் மிஸ்ரா மற்றும் திரு நிஷித் பிரமானிக், மத்திய உள்துறை செயலாளர், மத்திய அரசு மற்றும் காவல்துறை உயர் அதிகாரிகள் இந்நிகழ்ச்சியில் பங்கேற்றனர்.
நிகழ்ச்சியில் உரையாற்றிய மத்திய உள்துறை மற்றும் கூட்டுறவு அமைச்சர், ஒட்டுமொத்த நாட்டுக்கும் இன்று மிகவும் முக்கியமான மற்றும் புனிதமான நாள் என்றார். தேசத்தந்தை மகாத்மா காந்தியடிகள் மற்றும் முன்னாள் பிரதமர் திரு லால் பகதூர் சாஸ்திரி ஆகியோரின் பிறந்தநாள் இன்று என்று அவர் கூறினார்.
தங்கள் பயணத்தின் போது நாடு முழுவதும் ஆயிரக்கணக்கான தியாகிகளுக்கு அஞ்சலி செலுத்திய சுமார் 1000 மத்திய ஆயுத காவல் படை வீரர்கள் இன்று ராஜ்காட்டை அடைந்துள்ளனர் என்று அமைச்சர் கூறினார். நாட்டின் பல்வேறு பகுதிகளில் இருந்து புறப்பட்ட மத்திய ஆயுத காவல் படையினரின் 45 மிதிவண்டி பயணங்கள் ஒரு மாத காலம் 41 ஆயிரம் கிலோமீட்டர்கள் பயணம் செய்து தில்லியில் உள்ள செங்கோட்டையை இன்று அடைந்துள்ளதாக திரு ஷா கூறினார்.
நாட்டுக்காக உயிரை தியாகம் செய்யும் வாய்ப்பு நமக்கு கிடைக்காமல் இருந்தாலும் நாட்டுக்காக சேவை செய்வது நமது கைகளில் உள்ளது என்று இளைஞர்களிடம் அவர் தெரிவித்தார். சுதந்திர போராட்ட வீரர்கள் நாட்டுக்காக தங்களது இன்னுயிர்களை தியாகம் செய்து சுதந்திரத்தை அடைந்து நம்மை இந்த இடத்திற்கு கொண்டு வந்துள்ளார்கள், நாமும் நமது முழு வாழ்க்கையையும் நாட்டுக்காக வாழலாம். இதற்காக எந்த தியாகமும் தேவையில்லை, நாட்டின் வளர்ச்சிக்காக நமது பங்களிப்பை அளித்தால் மட்டுமே போதும் என்று அவர் கூறினார்.
பிரதமர் திரு நரேந்திர மோடியின் தலைமையின் கீழ் நாட்டுக்கான வளர்ச்சிப் பாதை அமைக்கப்பட்டுள்ளதாகவும் அந்தப் பாதையில் நாம் பயணிக்க தொடங்க வேண்டும் என்று திரு அமித்ஷா கூறினார்.
நாட்டின் இளைஞர்கள், விஞ்ஞானிகள் மற்றும் தொழில்நுட்ப வல்லுநர்கள் ஒன்றிணைந்தால் அனைத்தையும் சாதிக்க முடியும் என்றும் உலக அரங்கில் இந்தியா தன்னிறைவு அடைந்து நாம் பெருமையுடன் திகழலாம் என்றும் அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1760382
குடியரசுத் தலைவர் செயலகம்
நான்கு நாடுகளின் தூதர்கள் தங்களது நியமன பத்திரங்களை குடியரசுத் தலைவரிடம் வழங்கினர்
குடியரசுத் தலைவர் மாளிகையில் இன்று  நடைபெற்ற நிகழ்ச்சியில், ஈகுவடார், சோமாலியா, ஜெர்மனி மற்றும் சுரினாம் ஆகிய நாடுகளின் இந்தியாவுக்கான தூதர்களின் நியமன பத்திரங்களை குடியரசுத் தலைவர் திருமதி திரௌபதி முர்மு ஏற்றுக் கொண்டார்.
நியமனப் பத்திரங்களை ஒப்படைத்தவர்கள் வருமாறு:
- திரு. ஃபிரான்சிஸ்கோ தியோடோரோ மால்டோனடோ குவேவரா, ஈகுவடார் குடியரசின் தூதர்
- திரு. அகமது அலி தாஹிர், சோமாலியா குடியரசின் தூதர்
- டாக்டர் பிலிப் ஆக்கர்மேன், ஜெர்மனி குடியரசின் தூதர்
- திரு. அருண்கோமர் ஹர்டியன், சுரினாம் குடியரசின் தூதர்
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
தமிழ்நாடு: தூய்மைப் பணியின் முன்னணியில் இளம் படைப்பாளிகள்
கடந்த 9 ஆண்டுகளாக தூய்மை இந்தியா திட்டத்தின் வெற்றியின் விளைவாக இன்று தூய்மை ஒரு திருவிழா போல கொண்டாடப்படுகிறது. சமூகத்தின் அனைத்து தரப்பு குடிமக்களும் குப்பை இல்லாத இந்தியாவை உருவாக்குவதற்கான விழாக்களில் இணைகிறார்கள். தூய்மையே முக்கியம்- தூய்மையே சேவை என்ற திட்டம் தொடங்கப்பட்டது. பெரியவர்களும், குழந்தைகளும் இந்த தூய்மை இயக்கத்தில் அதிக அளவில் இணைந்து வருகின்றனர். தமிழ்நாட்டில் தூய்மையே சேவை இயக்கம் தினமும் மாணவர்களின் செயல்பாடுகளுடன் திட்டமிடப்பட்டுள்ளது. பள்ளி, கல்லூரி மாணவர்களை பெருமளவில் திரட்டி சுகாதாரப் புரட்சிக்கு உத்வேகம் அளிக்கப்பட்டு வருகிறது. இத்திட்டத்தின் கீழ், திடக்கழிவு மேலாண்மை, ஒரு முறை பயன்படுத்தும் பிளாஸ்டிக்கின் தீமைகள் குறித்த விழிப்புணர்வை பரப்ப பல முக்கிய நடவடிக்கைகள் மற்றும் சிறிய அளவிலான இயக்கங்கள் நடத்தப்பட்டன.
மேலும், மாநிலம் முழுவதும் உள்ள அனைத்து நகர்ப்புற உள்ளாட்சி அமைப்புகளின் பள்ளிகள் மற்றும் கல்லூரிகளில் தூய்மைப் பணிகள் மேற்கொள்ளப்பட்டன. பல்வேறு கல்வி நிறுவனங்களில் நடத்தப்பட்ட தூய்மையே சேவை நடவடிக்கைகளில் 1 லட்சத்துக்கும் மேற்பட்ட மாணவர்கள் பங்கேற்றது மகிழ்ச்சியான தருணமாக இருந்தது.
பொது விழிப்புணர்வு மற்றும் தூய்மை இயக்கங்கள் தவிர, பல நகர்ப்புற உள்ளாட்சி அமைப்புகள் திடக்கழிவு மேலாண்மை நிலையங்களை காண மாணவர்களுக்கு ஏற்பாடு செய்யப்பட்டது. மேலும், பள்ளிகளில் கழிவுகளில் இருந்து உபயோகமான பொருட்கள் தயாரிப்பதற்கான போட்டிகள் நடத்தப்பட்டன. இதில் பல மாணவர்கள் கழிவுகளிலிருந்து கலைப்பொருட்களை தயாரித்து, கண்காட்சியில் காட்சிக்கு வைத்திருந்தனர்.
மேலும், ஈர மற்றும் உலர் கழிவுகளை பிரிப்பது குறித்து மாணவர்களுக்கு விளக்கப்பட்டது. அனைத்து பள்ளிகளிலும் ஈரக்கழிவுகளை தாங்களே நிர்வகிக்க ஆன்சைட் உரம் தயாரிக்கும் பணி தொடங்கப்பட்டு, வீட்டில் உரம் தயாரிப்பதற்கான எளிய நுட்பங்கள் மாணவர்களுக்கு கற்பிக்கப்பட்டன. பிரச்சாரத்தின் போது பேரணிகள், மாரத்தான்கள், சைக்ளோதான்கள் போன்றவையும் நடத்தப்பட்டன. ஒருமுறை பயன்படுத்தும் பிளாஸ்டிக் பொருட்களுக்கு தடை மற்றும் பிளாஸ்டிக்கிற்கு மாற்று பொருட்கள் குறித்து மாணவர்களுக்கு விழிப்புணர்வு ஏற்படுத்தப்பட்டது.
சில பள்ளிகளில், துணிப்பைகள் வினியோகிக்கப்பட்டன. மூல உரம் பிரித்தல் மற்றும் வீட்டு உரம் தயாரிக்கும் தொழில் நுட்பங்கள் குறித்த துண்டு பிரசுரங்கள் விநியோகிக்கப்பட்டன. எதிர்காலத்தில் தூய்மையான இந்தியாவை உருவாக்குவதில் பள்ளி, கல்லூரி மாணவர்கள் போன்ற இளைஞர்களின் ஈடுபாடும், முனைப்பான பங்களிப்பும் முக்கிய பங்கு வகிக்கும் என்பதால் தமிழக மாணவர்கள் இதில் ஈடுபட்டு வருகின்றனர்.
பிரதமர் அலுவலகம்
ஆசிய விளையாட்டுப் போட்டியில் ஆடவர் 800 மீட்டர் ஓட்டப்பந்தயத்தில் வெள்ளிப் பதக்கம் வென்ற தடகள வீரர் முகமது அப்சல் புலிக்கலாகத்துக்குப் பிரதமர் வாழ்த்து தெரிவித்துள்ளார்
ஆசிய விளையாட்டுப் போட்டியில் ஆடவர் 800 மீட்டர் ஓட்டப்பந்தயத்தில் வெள்ளிப் பதக்கம் வென்ற தடகள வீரர் முகமது அப்சல் புலிக்கலாகத்துக்குப் பிரதமர் திரு. நரேந்திர மோடி வாழ்த்து தெரிவித்துள்ளார்.
சமூக ஊடக எக்ஸ் பதிவில் பிரதமர் கூறியிருப்பதாவது;
"ஆசிய விளையாட்டுப் போட்டியில் 800 மீட்டர் ஓட்டப்பந்தயத்தில் வெள்ளிப் பதக்கம் வென்ற முகமது அப்சல் புலிக்கலாகத்துக்கு வாழ்த்துகள்.
அவரது கடின உழைப்புக்கும், உறுதிக்கும் பலன் கிடைத்துள்ளது. இந்த வெற்றியை இந்தியா மகிழ்ச்சியுடன் கொண்டாடி வருகிறது. நல்ல செயல்பாடு!"
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
தொழில்நுட்பங்களைப் பயன்படுத்தி தானியங்கு செயல்பாடுகளை நம் நாட்டு நிறுவனங்கள் உருவாக்க வேண்டும்: சொத்து சான்றிதழை இணைய வழியாக பெறும் சேவையை தொடங்கி வைத்த அமைச்சர் திரு ஹர்தீப் எஸ் புரி உரை
தொழில்நுட்பங்களைப் பயன்படுத்தி மனிதத் தலையீடு இல்லாத தானியங்கு செயல்பாடுகளை நம் நாட்டு நிறுவனங்கள் உருவாக்க வேண்டும் என்று மத்தியவீட்டுவசதி மற்றும் நகர்ப்புற வறுமை ஒழிப்பு அமைச்சர் திரு ஹர்தீப் சிங் புரி வலியுறுத்தியுள்ளார்.
வலிமையான தொழில்நுட்பத்தின் உதவியால் மென்பொருள் துறையை மேம்படுத்த நாம் முயற்சி செய்ய வேண்டும் என்று அவர் மேலும் கேட்டுக்கொண்டார்.
சொத்து சான்றிதழை இணையத்தின் மூலம் பெறுவதற்கான ஈ- தர்த்தி ஜியோ  என்னும் இணைய முகப்பை  அவர் இன்று தொடங்கி வைத்தார்.
சொத்து விவரங்கள், நிலவகை, ஒதுக்கீட்டு தேதி, இடத்தின் விவரங்கள், விலாசம் உள்ளிட்ட விவரங்கள் அடங்கிய இந்தச் சான்றிதழ் ரூபாய் ஆயிரத்திற்கு கிடைக்கும். பொதுமக்கள், www.ldo.gov.in என்ற இணையதளத்தின் வாயிலாக இந்தச் சான்றிதழை பெற்றுக்கொள்ளலாம்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1666461
------
(Visitor Counter : 126
சுகாதாரம் மற்றும் குடும்ப நலத்துறை அமைச்சகம்
ஆயுஷ்மான் பாரத் பிரதமரின் மக்கள் ஆரோக்கிய திட்டத்தின் சுகாதாரப் பயன்கள் தொகுப்பை தேசிய சுகாதார ஆணையம் திருத்தியமைத்துள்ளது
ஆயுஷ்மான் பாரத் பிரதமரின் மக்கள் ஆரோக்கிய திட்டத்தின்  சுகாதாரப் பயன்கள் தொகுப்பை அதை செயல்படுத்தும் தலைமை அமைப்பான தேசிய சுகாதார ஆணையம் திருத்தியமைத்துள்ளது.
சுகாதாரப் பயன்கள் தொகுப்பின் திருத்தப்பட்ட பதிப்பில் , பிஎம்-ஜே-வின் கீழ் சில தொகுப்புகளின் விகிதங்கள் 20 சதவிகிதம் முதல் 400 சதவிகிதம் வரை அதிகரிக்கப்பட்டுள்ளன. சுமார் 400 செயல்முறை விகிதங்கள் திருத்தப்பட்டுள்ளன மற்றும் கருப்பு பூஞ்சை தொடர்பான ஒரு புதிய கூடுதல் மருத்துவ மேலாண்மை தொகுப்பும் சேர்க்கப்பட்டுள்ளது. 2021 நவம்பர் முதல் எச்பிபி 2.2 அமலுக்கு வரும் என்று எதிர்பார்க்கப்படுகிறது.
இது குறித்து தமது மகிழ்ச்சியை வெளிப்படுத்திய மத்திய சுகாதாரம் மற்றும் குடும்ப நலம் அமைச்சர் திரு மன்சுக் மாண்டவியா, “ஆயுஷ்மான் பாரத் பிஎம்-ஜெ-யின் கீழ் பயனாளிகளுக்கு சிறந்த சுகாதார சேவைகளை வழங்குவதற்காக, சுகாதார நல தொகுப்புகளின் திருத்தப்பட்ட பதிப்பு பட்டியலில் உள்ள மருத்துவமனைகளை வலுப்படுத்தும் என்பதில் நான் மகிழ்ச்சியடைகிறேன்,” என்றார்.
புற்றுநோய்க்கான திருத்தப்பட்ட தொகுப்புகள் நாட்டில் உள்ள பயனாளிகளுக்கு புற்றுநோய் பராமரிப்பை மேம்படுத்தும். கருப்பு பூஞ்சை தொடர்பான புதிய தொகுப்புகளைச் சேர்ப்பது பயனாளிகளுக்கு பெரும் நிவாரணமாக இருக்கும். தனியார் மருத்துவமனைகளில் திட்டத்தின் மேம்பாட்டை மாற்றியமைக்கப்பட்ட தொகுப்பு மேலும் மேம்படுத்தி பயனாளிகளின் செலவுகளை குறைக்கும் என்பதில் நான் உறுதியாக உள்ளேன் என்று அமைச்சர் மேலும் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1761175
------
(Visitor Counter : 213
மனித வள மேம்பாட்டு அமைச்சகம்
அங்கீகாரம் குறித்த 4வது உலக உச்சிமாநாட்டை தொடங்கி வைத்தார் மனித வள மேம்பாட்டு துறை அமைச்சர் பிரகாஷ் ஜவடேகர் தொடங்கி வைத்தார்
மத்திய மனித வள மேம்பாட்டுத் துறை அமைச்சர் திரு. பிரகாஷ் ஜவடேகர் புதுதில்லியில் இன்று அங்கீகாரம் குறித்த 4வது உலக மாநாட்டைத் தொடங்கி வைத்தார். அப்போது பேசிய அமைச்சர், மதிப்பீடுகள் மற்றும் தரவரிசை ஆகிய இரண்டும் எந்தவொரு கல்வி நிறுவனத்திற்கும் தரக்குறியீடு என்பதால் அங்கீகாரம் மிக முக்கியமானதாக உள்ளது என்றார்.
ஒவ்வொரு நிறுவனமும் அங்கீகரிக்கப்பட வேண்டியது அவசியம் என்றபோதிலும் தற்போது, அங்கீகாரம் பெற்ற நிறுவனங்களின் எண்ணிக்கை குறைவாகவே உள்ளது என்று அவர் மேலும் கூறினார். முதலாவதாக சில நிறுவனங்கள் அங்கீகாரம் பெறுவதை விரும்பவில்லை, இரண்டாவதாக நமது அங்கீகார நுணுக்கத்தில் சில கட்டுப்பாடுகள் இருப்பதால் என்.பி.ஏ. மற்றும் என்.ஏ.ஏ.சி. ஆகியவற்றின் அதிகாரத்தை அதிகரிக்க அரசு விரும்புகிறது என்றும் இதன்மூலம் அதிக நிறுவனங்களுக்கு அங்கீகாரம் அளிக்க முடியும் என அவர் கூறினார்.
கல்வி துறை மீது இந்த அரசு அக்கறைக் கொண்டுள்ளதால், பள்ளிக் கல்வி மற்றும் உயர்கல்வியில் மாணவர்களுக்கு தொழில்நுட்ப வசதிகள் அளிக்கப்பட்டுள்ளதாக மத்திய அமைச்சர் குறிப்பிட்டார். கல்வியின் தரத்தை அதிகரிக்க அரசு விரும்புவதால் ஒவ்வோர் ஆண்டும் சரியான செயல்பாடுகளற்ற நிறுவனங்கள் மூடப்படுவதாக அவர் மேலும் கூறினார். செயல்படவேண்டும் அல்லது மூடப்பட்டுவிடும் என்பதே கல்வி நிறுவனங்களுக்கு நமது தெளிவான செய்தியாகும்.
உயர்கல்வித் துறை செயலர் திரு. சுப்பிரமணியம், ஏ.ஐ.சி.டி.இ. தலைவர் டாக்டர் அனில் சஹஸ்ரபுத்தே, என்.பி.ஏ. தலைவர் டாக்டர் சுரேந்திர பிரசாத் ஆகியோர் நிகழ்ச்சியில் பங்கேற்றனர்.
மேலும் விவரங்களுக்கு: pib.gov.in
(Visitor Counter : 121
பாதுகாப்பு அமைச்சகம்
கடற்படையின் 25-வது தளபதியாக அட்மிரல் ஆர்.ஹரி குமார் பொறுப்பேற்றார்
இந்திய கடற்படையின் 25-வது தளபதியாக அட்மிரல் ஆர்.ஹரி குமார் நவம்பர் 30-ந் தேதி பொறுப்பேற்று கொண்டார். அட்மிரல் கரம்பீர் சிங் 41 ஆண்டுகளுக்கு மேல் இந்திய கடற்படையில் பணிபுரிந்து பணி ஓய்வு பெற்றதை தொடர்ந்து அந்த பொறுப்பை ஏற்று கொண்டார்.
அட்மிரல் ஆர்.ஹரி குமார் பெருமைமிக்க கடக்வாஸ்லா தேசிய பாதுகாப்பு அகாடமியின் பழைய மாணவராவார். அவர் 1983-ம் ஆண்டு ஜனவரி 1-ந் தேதி இந்திய கடற்படையில் சேர்ந்தார். 38 ஆண்டுகளுக்கும் மேல் பரந்த அனுபவம் பெற்றுள்ள அவர், கடலோர காவல்படையின் பல்வேறு கப்பல்களுக்கு தலைமை பொறுப்பை வகித்துள்ளார். மேலும் விமான தாங்கி கப்பலான ஐஎன்எஸ் விராட் கப்பலின் தலைவராகவும் அவர் பொறுப்பு வகித்தார். வெளிநாடுகளின் கடற்படையின் ஆலோசகராகவும், சோமாலியாவின் ஐ.நா. மிஷனிலும் அவர் பணியாற்றியுள்ளார்.
கடற்படைத் தளபதியாக பொறுப்பேற்பதற்கு முன்பு மும்பையில் உள்ள மேற்கு பிராந்திய கடற்படை கமாண்டின், பிளாக் ஆபிசர் கமாண்டிங் இன் சீப்- ஆக பொறுப்பு வகித்தார்.
மேலும் விவரங்களுக்கு ஆங்கில செய்திக்குறிப்பை பார்க்கவும் https://pib.gov.in/PressReleasePage.aspx?PRID=1776395
(Visitor Counter : 731
மனித வள மேம்பாட்டு அமைச்சகம்
குளிர் சாதன வசதி மூலம் கொண்டு செல்லப்படும் பொருட்களின் வெப்பநிலையை கண்காணிக்கும் கருவி ‘ஆம்பி டேக்’-ஐ உருவாக்கியுள்ளது ரோபர் ஐஐடி
குளிர் சாதனங்களில் கொண்டு செல்லப்படும் பொருட்களின் வெப்பநிலையை கண்காணிக்கும் ‘ஆம்பிடேக்’  என்ற கருவியை பஞ்சாப்பில் உள்ள ரோபர் ஐஐடி உருவாக்கியுள்ளது.
பஞ்சாப்பில் உள்ள ரோபர் ஐஐடி, உள்நாட்டு தொழில்நுட்பத்தில் ‘ஆம்பிடேக்’ என்ற கருவியை உருவாக்கியுள்ளது.
இதன் மூலம் குளிர்சாதனங்களில் தடுப்பூசி, ரத்தம், உடல் உறுப்புகள் போன்ற அழியக்கூடிய பொருட்களை கொண்டு செல்லும் போது, அவற்றின் நிகழ்நேர வெப்பநிலையை கண்காணிக்க முடியும். இந்த தகவல் கொவிட்-19 தடுப்பூசிகளை கொண்டு செல்வதற்கும் மிக முக்கியமானது.
யுஎஸ்பி கருவி போல இருக்கும் இந்த ‘ஆம்பிடேக்’ கருவியை ஒரு முறை சார்ஜ் செய்தால், 90 நாட்களுக்கு ‘மைனஸ் 40 டிகிரி முதல் பிளஸ் 80 டிகிரி வரை வெப்பநிலை அளவீடுகளை காட்டும். சர்வதேச சந்தையில் கிடைக்கும் இதே போன்ற கருவிகள் 30 முதல் 60 நாட்களுக்கு மட்டுமே வெப்பநிலையை பதிவு செய்யும் என அவாத் திட்ட ஒருங்கிணைப்பாளர் டாக்டர் சுமன் குமார் கூறுகிறார். .
ஏற்கனவே நிர்ணயிக்கப்பட்ட குறிப்பிட்ட வெப்பநிலையில் மாற்றம் ஏற்படும்போது, இது எச்சரிக்கை விடுக்கும். இதை கம்ப்யூட்டரில் பொருத்தி தகவல்களை பெற முடியும்.
குளிர்சாதன வசதியுடன் கொண்டு செல்லப்படும் காய்கறி, பழங்கள், மாமிசம், பால் பொருட்கள் ஆகியவற்றின் வெப்பநிலையையும், இந்த ஆம்பிடேக் மூலம் கண்காணிக்க முடியும்.
கொவிட் தடுப்பூசிகளை கொண்டு செல்லும் அனைத்து நிறுவனங்களுக்கும் இந்த கருவி வழங்கப்படவுள்ளது. இதன் மூலம் தடுப்பூசிகளின் வெப்பநிலையை உற்பத்தி செய்யும் இடத்தில் இருந்து அவைகள், கொண்டு செல்லப்படும் இடம் வரை, கண்காணிக்க முடியும். இவற்றின் உற்பத்தி விலை ரூ.400.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1723127
-----
(Visitor Counter : 172
பிரதமர் அலுவலகம்
பருவநிலை குறித்த தலைவர்களின் உச்சிமாநாடு 
அமெரிக்க அதிபர் ஜோசப் ஆர்.பைடன் அழைப்பின் பேரில், 2021 ஏப்ரல் 22 மற்றும் 23 தேதிகளில் காணொலி காட்சி மூலம் நடைபெறும் பருவநிலை குறித்த தலைவர்களின் உச்சி மாநாட்டில் பிரதமர் திரு நரேந்திர மோடி பங்கேற்கிறார்.
‘‘2030 ஆம் ஆண்டுக்கு நமது ஒட்டுமொத்த வேகம்’’ என்ற தலைப்பில் ஏப்ரல் 22ம் தேதி மாலை 5.30 மணி முதல் இரவு 7.30 மணி வரை நடைபெறும் தலைவர்களின் முதல் கூட்டத்தில் கலந்துக் கொண்டு பிரதமர் அவரது கருத்துக்களை தெரிவிப்பார்.
இந்த உச்சிமாநாட்டில், சுமார் 40 நாடுகளின் உலக தலைவர்கள் பங்கேற்கின்றனர். முக்கிய பொருளாதார அமைப்பில் உறுப்பினர்களாக உள்ள நாடுகள் மற்றும் பருவநிலை மாற்றத்தால் பாதிக்கக்கூடிய நாடுகளின் பிரதிநிதிகளாக, அவர்கள் மற்றவர்களுடன் பங்கேற்பர்.
பருவநிலை மாற்றம், பருவநிலை மாற்ற தடுப்பு நடவடிக்கைகளை அதிரிப்பது, பருவநிலை தணிப்பு நடவடிக்கைகளுக்கான நிதி திரட்டுவது, இயற்கை அடிப்படையிலான தீர்வுகள், பருவநிலை பாதுகாப்பு மற்றும் சுத்தமான எரிசக்திக்கான தொழில்நுட்ப கண்டுபிடிப்பு குறித்த கருத்துக்களை தலைவர்கள் பகிர்ந்து கொள்வர்.
தேசிய சூழ்நிலைகள் மற்றும் நிலையான வளர்ச்சி முன்னுரிமைகள் ஆகியவற்றை மதிக்கும் அதே வேளையில், உலகமானது எவ்வாறு பருவநிலை நடவடிக்கையை உள்ளடக்கிய மற்றும் பொருளாதார வளர்ச்சியுடன் சீரமைப்பது என்பது குறித்தும் தலைவர்கள் ஆலோசிப்பர்.
2021 நவம்பரில் நடைபெறும் காப்26 மாநாடு வரை, பருவநிலை விஷயங்கள் குறித்து நடைபெறும் உலகளாவிய கூட்டங்களின் ஒரு பகுதிதான் இந்த உச்சிமாநாடு.
இதன் அனைத்து கூட்டங்களும் நேரடியாக ஒளிபரப்பப்படும், மற்றும் ஊடகங்கள் பங்கேற்கும் பொதுவான கூட்டமாக இருக்கும்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
கொவிட்-19க்கு எதிரான இந்தியாவின் ஒருங்கிணைந்த போராட்டம் வெற்றியடையும்: டாக்டர் ஜித்தேந்திர சிங்
கொவிட்-19க்கு எதிரான இந்தியாவின் ஒருங்கிணைந்த போராட்டம் வெற்றியடையும் என மத்திய இணையமைச்சர் டாக்டர் ஜித்தேந்திர சிங் கூறியுள்ளார்.
‘தொற்று காலத்தில் சிறந்த நிர்வாக நடைமுறைகள்’ என்ற தலைப்பில் இந்தியா- மாலத்தீவு இடையே 2 நாள் இணைய கருத்தரங்கு நிகழ்ச்சி நடந்தது.
இதில் இரு நாட்டு அரசு அதிகாரிகளும் கலந்து கொண்டனர். இதன் நிறைவு நிகழ்ச்சியில் பிரதமர் அலுவலக இணையமைச்சர் டாக்டர் ஜித்தேந்திர சிங் கலந்து கொண்டு பேசியதாவது:
உலகளாவிய கொவிட் தொற்று, வாழ்க்கையின் அனைத்து துறைகளையும் பாதித்து, ஆட்சி நிர்வாகத்தில் ஒரு முன்னுதாரண மாற்றத்தை கொண்டு வந்துள்ளது.
கொவிட்-19 தடுப்பூசி திட்டத்தை உள்நாட்டில் தயாரிக்கப்பட்ட கோவாக்சின், கோவிஷீல்டு என்ற இரண்டு தடுப்பூசிகளுடன் இந்தியா வெற்றிகரமாக தொடங்கியுள்ளது.
இது கொவிட்-19 தொற்றை வரும் மாதங்களில் வெல்வோம் என்ற நம்பிக்கையை அளித்துள்ளது.
கொவிட் தொற்று காலத்தில் இந்தியா-மாலத்தீவு ஆகிய இரு நாடுகளும் நிலைமையை எவ்வாறு சமாளித்தன என்ற அனுபவத்தை பகிர்ந்து கொள்வதுதான் இந்த பயிலரங்கின் நோக்கம்.
இந்தியாவில் மீண்டும் பொருளாதார வளர்ச்சியை ஏற்படுத்த தற்சார்பு இந்தியா திட்டம் தொடங்கப்பட்டது. எதிர்காலத்தில் எந்தவித சவாலையும் சமாளிக்கும் அளவுக்கு இந்தியாவை தற்சார்புடையதாக்குவதுதான் இந்த பிரசாரத்தின் நோக்கம்.
மேலும், அனைவருக்குமான வளர்ச்சி என்ற ஒருங்கிணைந்த வளர்ச்சி பாதையில் மத்திய அரசு சென்று கொண்டிருக்கிறது.
இவ்வாறு டாக்டர் ஜித்தேந்திர சிங் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1700466
சுகாதாரம் மற்றும் குடும்ப நலத்துறை அமைச்சகம்
மத்தியப் பிரதேசத்தின் கொவிட்-19 நிலவரம் மற்றும் பொது சுகாதார நடவடிக்கைகளை ஆய்வு செய்வதற்கான உயர்மட்ட கூட்டத்திற்கு மத்திய உள்துறை செயலாளர் தலைமை வகித்தார்
மத்தியப் பிரதேசத்தின் கொவிட்-19 நிலவரம் மற்றும் அம்மாநில அதிகாரிகளால் மேற்கொள்ளப்பட்ட கண்காணிப்பு, கட்டுப்பாடு மற்றும் கொரோனா மேலாண்மைக்கான பொது சுகாதார நடவடிக்கைகளை ஆய்வு செய்வதற்கான உயர்மட்ட கூட்டத்திற்கு மத்திய சுகாதார செயலாளர் திரு ராஜேஷ் பூஷனுடன் இணைந்து மத்திய உள்துறை செயலாளர் திரு அஜய் குமார் பல்லா தலைமை வகித்தார்.
மத்தியப் பிரதேச தலைமை செயலாளர் திரு இக்பால் சிங், இந்திய மருத்துவ ஆராய்ச்சிக் குழுவின்  தலைமை இயக்குநர் டாக்டர் பல்ராம் பார்கவா, சுகாதார சேவைகள் தலைமை இயக்குநர் டாக்டர்  சுனில் குமார் மற்றும் மத்தியப் பிரதேச அரசின் மூத்த அதிகாரிகள் இதில் பங்கேற்றனர்.
மத்தியப் பிரதேசத்தில் கொரோனா பாதிப்புகள் ஒரே வாரத்தில் 13.4 சதவீதம் அதிகரித்த நிலையில் நடைபெற்ற இக்கூட்டத்தில், மாநிலத்தில் உள்ள 44 மாவட்டங்களில் கடந்த 30 நாட்களில் பாதிப்புகள் அதிகரித்துள்ளதாக சுட்டிக்காட்டப்பட்டது.
மருத்துவமனைகளில் படுக்கைகள் பற்றாக்குறை  மற்றும் இதர மருத்துவமனை உள்கட்டமைப்பு குறைபாடுகள் உள்பட, மாநிலத்தில் கொவிட் தடுப்பு நடவடிக்கையில் உள்ள முட்டுக்கட்டைகள் குறித்து மத்திய உள்துறை செயலாளர் பேசினார்.
மக்களின் அத்தியாவசியமற்ற போக்குவரத்தை கட்டுப்படுத்துமாறு மாநில அரசு கேட்டுக்கொள்ளப்பட்டது.
கூட்டத்தில் பேசிய மத்திய சுகாதார செயலாளர், மத்திய அரசு நிறுவனங்களின்  மருத்துவமனைகளை பயன்படுத்துவதற்கான சாத்தியக்கூறுகளை ஆராயுமாறு கேட்டுக்கொண்டார்.
மேலும், பரிசோதனைகளை அதிகப்படுத்துதல்; கண்டறிதல், கட்டுப்பாடு மற்றும் கண்காணிப்பு; மருத்துவ சிகிச்சை மற்றும் ஆதரவு வழிமுறை; பாதுகாப்பான கொவிட் நடத்தைமுறை; மற்றும் தகுதியுடைய அனைவருக்கும் 100 சதவீத தடுப்புமருந்து வழங்கல் ஆகிய ஐந்துமுனை யுக்திகள் மீது தீவிர கவனம் செலுத்துமாறும் மாநில அரசை அவர் கேட்டுக்கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1712009
--------
(Visitor Counter : 161
பாதுகாப்பு அமைச்சகம்
இந்தியா இப்போது பலவீனமாக இல்லை; நாம் அமைதியை நம்புகிறோம் ஆனால் சீண்டினால் தகுந்த பதிலடி கொடுப்போம்: ஹரியானாவில் பாதுகாப்பு அமைச்சர் திரு ராஜ்நாத் சிங்
இந்தியாவின் மீது தீய பார்வையை செலுத்தும் எவருக்கும் தக்க பதிலடி கொடுக்க ராணுவம் முழுமையான தயார் நிலையில் இருப்பதாக பாதுகாப்பு அமைச்சர் திரு ராஜ்நாத் சிங் நாட்டு மக்களுக்கு உறுதியளித்துள்ளார். நவம்பர் 13, 2022 அன்று ஹரியானா மாநிலம் ஜஜ்ஜரில் நடைபெற்ற நிகழ்வில் உரையாற்றிய பாதுகாப்பு அமைச்சர், தேச நலன்களைப் பாதுகாப்பதே பிரதமர் திரு நரேந்திர மோடி தலைமையிலான அரசின் முக்கிய நோக்கமாக உள்ளது என்றும், எதிர்கால சவால்களிலிருந்து நாட்டைப் பாதுகாக்க ராணுவம் அதிநவீன ஆயுதங்களுடனும், உள்நாட்டிலேயே தயாரிக்கப்பட்ட ஆயுதங்கள்/உபகரணங்களுடனும் தயாராக இருப்பதாகத் தெரிவித்தார்.
“இந்தியா இப்போது பலவீனமாக இல்லை. நாம் அமைதியை நம்புகிறோம், ஆனால் யாரேனும் நமக்குத் தீங்கு விளைவிக்க முயன்றால், நாம் தக்க பதிலடி கொடுப்போம். நமது வீரர்கள் இதை மீண்டும் மீண்டும் நிரூபித்துள்ளனர். 2016-ல் துல்லியத் தாக்குதல், 2019 பாலகோட் வான்வழித் தாக்குதல் மற்றும் கல்வான் பள்ளத்தாக்கு சம்பவத்தின் போது நமது வீரர்கள் காட்டிய வீரம் ஆகியவை நமது வலிமை மற்றும் தயார்நிலைக்கு சான்றாகும்" என்று திரு ராஜ்நாத் சிங் கூறினார்.
இந்தியாவின் உலகளாவிய செல்வாக்கை வெறும் கேட்பவர் என்ற நிலையிலிருந்து வலியுறுத்துபவராக மாற்றியதற்காகப் பிரதமரைப் பாராட்டிய பாதுகாப்பு அமைச்சர், உலகம் இப்போது புது தில்லியை ஆர்வத்துடன் பார்க்கிறது என்றார். அரசின் முயற்சிகளால் இந்தியா இப்போது உலகின் முதல் ஐந்து பொருளாதாரங்களில் ஒன்றாக உள்ளது என்பதை எடுத்துக்காட்டிய அவர், வரும் காலங்களில் நாடு முதல் மூன்று இடங்களுக்குள் வரும் என்று நம்பிக்கை தெரிவித்தார்.
நேதாஜி சுபாஷ் சந்திர போஸ், மாமன்னர் பிருத்விராஜ் செளகான், மராட்டிய வீரர் சத்ரபதி சிவாஜி போன்ற புரட்சியாளர்களிடமிருந்து உத்வேகம் பெற்று, இந்தியாவின் கலாச்சார பாரம்பரியத்தைப் பாதுகாத்துக்கொண்டே, இந்தியாவின் கனவுகளை நனவாக்க அரசு பாடுபட்டு வருகிறது என்றும் திரு ராஜ்நாத் சிங் உறுதிபட தெரிவித்தார். இந்த ஆண்டு செங்கோட்டை கொத்தளத்திலிருந்து நிகழ்த்திய சுதந்திர தின உரையின் போது பிரதமரால் தொலைநோக்காகக் காணப்பட்ட 'புதிய இந்தியா' வின் தீர்மானமான 'அமிர்த காலத்தின் ஐந்து உறுதிமொழிகள்' பற்றி அவர் எடுத்துரைத்தார்.
காலனித்துவ மனநிலையிலிருந்து விடுபட, ராஜ்பாத்தின் பெயரை கடமைப் பாதை என்று மாற்றியது, இந்தியா கேட் வளாகத்தில் நேதாஜி சுபாஷ் சந்திரபோஸின் பிரமாண்ட சிலை நிறுவியது; மராட்டியப் போர்வீரன் சத்ரபதி சிவாஜியிடமிருந்து ஊக்கம் பெற்ற ஒரு புதிய இந்தியக் கடற்படைக் கொடி, காலாவதியான சுமார் 1,500 பிரிட்டிஷ் காலச் சட்டங்களை நீக்கியது உட்பட பல முயற்சிகளை அரசு எடுத்துள்ளது என்றுபாதுகாப்பு அமைச்சர் கூறினார்.
அண்மையில் பிரதமரால் வெளியிடப்பட்ட, 2023 ஆம் ஆண்டு இந்தியாவின் ஜி-20 தலைவர் பதவிக்கான இலச்சினையில் தாமரை மலர் இருப்பது குறித்த சில தரப்பினரின் கருத்துக்களை நிராகரித்த திரு ராஜ்நாத் சிங், இந்தியாவின் கலாச்சார அடையாளத்துடன் இணைந்த தேசிய மலர் தாமரை என்றார்.
ஜஜ்ஜாரில் பாதுகாப்பு அமைச்சரால் போர்வீரர் மன்னர் பிருத்விராஜ் செளகானின் சிலை திறக்கப்பட்டது. பிருத்விராஜ் செளகானை ஒரு சிறந்த ஆட்சியாளர் என்றும் அவர் ஒரு பெரிய நிலப்பரப்பில் ஆட்சி செய்தவர் மட்டுமல்ல, தைரியம், நீதி, பொது நலன் ஆகியவற்றின் உருவகமாகவும் இருந்தார் என்றும் அவர் குறிப்பிட்டார். நிகழ்ச்சியில் ஹரியானா முதலமைச்சர் மனோகர் லால் உள்ளிட்ட முக்கியப் பிரமுகர்கள் கலந்துகொண்டனர்.
மத்திய ஆயுஷ் அமைச்சகம் கோவாவில் உள்ள ரிபந்தரில் சுகாதார கவனிப்பு மற்றும் ஆயுஷ் ஆராய்ச்சி வசதிகளுக்கான ஆயுஷ் சுகாதார சேவை நிறுவனத்தை நிறுவியுள்ளது. இந்த வசதி உள்ளூர் சமூகத்திற்குக் குறைந்த செலவில் உயர்தர ஆயுஷ் சுகாதார சேவைகள் வழங்குவதையும், ஒரு அருங்காட்சியகம், நூலகம் மற்றும் கனிம மற்றும் கடல் சார்ந்த மருந்துகள் பற்றிய ஆராய்ச்சியை நடத்துவதற்கென்றே அர்ப்பணிக்கப்பட்ட ஆய்வகத்தை உருவாக்குவதன் மூலம் பாரம்பரிய மருத்துவத்தில் ஆராய்ச்சியை மேம்படுத்துவதையும் நோக்கமாகக் கொண்டுள்ளது.
இதனை கோவா முதலமைச்சர் டாக்டர் பிரமோத் சாவந்த் திறந்துவைத்தார். மத்திய ஆயுஷ் மற்றும் துறைமுகங்கள், கப்பல் போக்குவரத்து மற்றும் நீர்வழிப்பாதைகள் துறை அமைச்சர் திரு சர்பானந்த சோனோவால், மத்திய துறைமுகங்கள், கப்பல் போக்குவரத்து, நீர்வழிப்பாதைகள் மற்றும் சுற்றுலாத் துறை இணை அமைச்சர் திரு ஸ்ரீபத் யெஸ்ஸோ நாயக், கோவா மாநில சுகாதாரத் துறை அமைச்சர் திரு விஸ்வஜித் ரானே மற்றும் ஆயுஷ் அமைச்சகத்தின் மூத்த அதிகாரிகள் இந்நிகழ்ச்சியில் கலந்துகொண்டனர்.
“இன்று தொடங்கப்பட்டுள்ள ஆயுஷ் சுகாதார சேவைகள், பாரம்பரிய மருத்துவத்தை மேம்படுத்தும் பிரதமர் திரு நரேந்திர மோடியின் தொலைநோக்கு பார்வைக்கு ஏற்ப உள்ளன. பழமையான இந்திய மருத்துவ அறிவியலின் மூலம், ஒட்டுமொத்த மனித சமுதாயத்திற்கு நாம் நல்வாழ்வு தர முடியும். அத்தகைய அர்ப்பணிப்புடன் நாம் முன்னோக்கிச் சென்றால், நிச்சயமாக தற்போதுள்ள பல சுகாதாரப் பிரச்சினைகளுக்கு தீர்வு காண முடியும்" என்று இந்நிகழ்ச்சியில் பேசிய மத்திய அமைச்சர் திரு சர்பானந்த சோனோவால் தெரிவித்தார்.
இந்த முயற்சி பாரம்பரிய மருத்துவத்தை நவீன மருத்துவ முறையுடன் ஒருங்கிணைத்து வலுப்படுத்தும் என்று மத்திய அமைச்சர் திரு ஸ்ரீபத் யெஸ்ஸோ நாயக் நம்பிக்கை தெரிவித்தார். ஆராய்ச்சியை ஊக்குவிக்கவும், ஒவ்வொரு கிராமத்துக்கும் ஆயுஷை எடுத்துச் செல்லவும் அனைத்து முயற்சிகளும் மேற்கொள்ளப்படும். அப்போதுதான் மக்கள் ஆயுஷ் சேவையை முழுமையாகப் பயன்படுத்த முடியும் என்றும் அவர் கூறினார்.
பிரதமர் அலுவலகம்
குஜராத்தின் நவ்சாரியில் ஏற்பட்ட சாலை விபத்தில் உயிரிழந்தவர்களின் குடும்பத்தினருக்கு பிரதமர் இரங்கல்
பாதிக்கப்பட்டவர்களுக்கு பிரதமரின் தேசிய நிவாரண நிதியில் இருந்து கருணைத் தொகை அறிவிப்பு
குஜராத்தின் நவ்சாரியில் சாலை விபத்தில் உயிரிழந்தவர்களுக்கு பிரதமர் திரு. நரேந்திர மோடி ஆழ்ந்த இரங்கல் தெரிவித்துள்ளார். இந்த சாலை விபத்தில் உயிரிழந்தவர்களுக்கு பிரதமரின் தேசிய நிவாரண நிதியில் இருந்து  கருணைத் தொகை வழங்கப்படும் என்றும் பிரதமர் அறிவித்துள்ளார்.
இது தொடர்பாக பிரதமர் அலுவலகம் வெளியிட்டுள்ள ட்விட்டர் பதிவில் கூறியிருப்பதாவது:
"நவ்சாரியில் சாலை விபத்தினால் ஏற்பட்ட உயிரிழப்புகளால் வேதனை அடைந்தேன். உயிரிழந்தவர்களின் குடும்பத்தினருடன் எனது எண்ணங்கள் உள்ளன. காயமடைந்தவர்கள் விரைவில் குணமடைவார்கள் என்று நம்புகிறேன். இந்த விபத்தில் உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியில் இருந்து தலா ரூ. 2 லட்சம் நிவாரணமாக வழங்கப்படும். காயமடைந்தவர்களுக்கு தலா ரூ. 50,000 ரூபாய் வழங்கப்படும்: பிரதமர் நரேந்திர மோடி"
இவ்வாறு பிரதமர் அலுவலகம் வெளியிட்டுள்ள ட்விட்டர் பதிவில் தெரிவிக்கப்பட்டுள்ளது.